**Prof. Asoc. Sonila Vito**

Prof. Asoc. Sonila Vito është pedagoge me kohë të plotë në Departamentin e Kimisë Industriale, Fakulteti i Shkencave të Natyrës, Universiteti i Tiranës. Me një përvojë mbi 18 vjeçare në arsimin e lartë dhe kërkimin shkencor, ajo është diplomuar në degën Kimi Industriale dhe Mjedisore në vitin 2006 dhe ka përfunduar studimet pasuniversitare dhe doktoraturën në fushën e “Simulimit komjuterik të sistemeve komplekse natyrore”.

Fushat e saj të mësimdhënies dhe ekspertizës kërkimore janë kryesisht të fokusuara në “Teknologjitë e mbrojtjes mjedisore” dhe përfshijnë “Teknologjitë e trajtimit të ujërave natyrore dhe atyre të shkarkimeve” dhe “Energjitë e rinovueshme”.

Ka marrë pjesë në disa projekte kombëtare dhe ndërkombëtare, duke kontribuar në zbatimin e konceptit të prodhimit më të pastër (UNIDO), zhvillimin e kurrikulave bashkëkohore për arsimin universitar (Erasmus+) dhe integrimin e praktikave të qëndrueshme në industritë shqiptare. Këto projekte kanë përfshirë bashkëpunime me institucione akademike dhe të biznesit, duke promovuar inovacionin dhe zhvillimin e qëndrueshëm në sektorë të ndryshëm.

Prof. Asoc. Vito është autore dhe bashkautore e një sërë artikujsh shkencorë të botuar në revista të njohura ndërkombëtare, si dhe autore/bashkautore e katër teksteve mësimore të përdorura në ciklin universitar. Ka marrë pjesë aktive në konferenca shkencore brenda dhe jashtë vendit.

Aktualisht, ajo është aktive në kërkime që lidhen me zhvillimin e zgjidhjeve të qëndrueshme për trajtimin e ujërave të ndotura, përfshirë ndotës emergjentë si mikroplastikat, si dhe në zhvillimin e katalizatorëve për prodhimin e biokarburanteve. Po ashtu, është pjesë e grupit të nanoBalkan (Njësia Shqiptare e Nanoshkencës dhe Nanoteknologjisë) të Akademisë së Shkencave të Shqipërisë, ku kontribuon në projekte të avancuara në fushën e nanoshkencës dhe nanoteknologjisë.